Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 471/2009 privind statisticile comunitare privind comerțul exterior cu țările terțe în ceea ce privește acordarea de competențe delegate și de executare Comisiei pentru adoptarea anumitor măsuri /* COM/2013/0579 final - 2013/0279 (COD) */





EXPUNERE DE MOTIVE 1. CONTEXTUL PROPUNERII Tratatul privind funcționarea Uniunii Europene (TFUE) face distincție între, pe de o parte, competențele care pot fi delegate Comisiei pentru a adopta acte fără caracter legislativ și cu domeniu de aplicare general, care completează sau modifică anumite elemente neesențiale ale unui anumit act legislativ, astfel cum se prevede la articolul 290 alineatul (1) din TFUE (acte delegate) și, pe de altă parte, competențele de executare care se conferă Comisiei atunci când sunt necesare condiții uniforme de punere în aplicare a actelor obligatorii din punct de vedere juridic ale Uniunii, astfel cum se prevede la articolul 291 alineatul (2) din TFUE (acte de punere în aplicare). Cu prilejul adoptării Regulamentului (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie[1], Comisia s-a angajat[2] să revizuiască, prin prisma criteriilor stabilite în TFUE, actele legislative care conțin în prezent trimiteri la procedura de reglementare cu control. Obiectivul general constă în eliminarea din toate instrumentele legislative a tuturor dispozițiilor referitoare la procedura de reglementare cu control, înainte de încheierea celei de-a șaptea legislaturi a Parlamentului (iunie 2014). În contextul alinierii Regulamentului (CE) nr. 471/2009 al Parlamentului European și al Consiliului din 6 mai 2009 privind statisticile comunitare privind comerțul exterior cu țările terțe și de abrogare a Regulamentului (CE) nr. 1172/95 al Consiliului[3] la noile norme prevăzute de TFUE, competențele de executare conferite în prezent Comisiei prin regulamentul respectiv ar trebui să fie asigurate atribuindu-i-se Comisiei competența de a adopta acte delegate și/sau acte de punere în aplicare. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Au fost consultate Comitetul pentru statistici privind comerțul de mărfuri cu țări terțe și Comitetul sistemului statistic european. Nu a fost necesară efectuarea unei evaluări a impactului. 3. ELEMENTELE JURIDICE ALE PROPUNERII · Rezumatul acțiunii propuse Obiectivul prezentei propuneri este de a modifica Regulamentul (CE) nr. 471/2009 cu scopul de a-l alinia la noul context instituțional. În special, obiectivul este de a identifica competențele conferite Comisiei și de a pune în aplicare procedura corespunzătoare pentru adoptarea de măsuri pe baza acestor competențe. În ceea ce privește Regulamentul (CE) nr. 471/2009, se propune să se confere Comisiei competențe pentru a adopta acte delegate în ceea ce privește adaptarea listei procedurilor vamale sau a destinației vamale admise, mărfurile sau mișcările speciale și dispozițiile diferite sau speciale aplicabile acestora, excluderea mărfurilor sau a mișcărilor din statisticile privind comerțul exterior, culegerea de date în conformitate cu articolul 4 alineatele (2) și (4), precizarea suplimentară a datelor, cerința privind seriile limitate de date referitoare la mărfuri sau mișcări speciale și la date furnizate în conformitate cu articolul 4 alineatul (2), caracteristicile eșantionului, perioada de raportare și nivelul de agregare pentru țările partenere, mărfuri și valute pentru statisticile privind comerțul defalcate pe moneda de facturare, adaptarea termenului de transmitere a statisticilor, a conținutului, a problematicii abordate și a condițiilor de revizuire ale statisticilor deja transmise, termenul limită de transmitere a statisticilor privind comerțul defalcate în funcție de caracteristicile întreprinderilor și a statisticilor privind comerțul defalcate pe moneda de facturare. În plus, se propune, de asemenea, să i se confere Comisiei competențe de executare care să-i permită să adopte, în conformitate cu Regulamentul (UE) nr. 182/2011, măsuri referitoare la codurile care urmează să fie utilizate pentru datele menționate la articolul 5 alineatul (1) și, de asemenea, măsuri referitoare la coroborarea datelor referitoare la caracteristicile întreprinderilor cu datele înregistrate în conformitate cu același articol. · Raționalizarea sistemului statistic european Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene[4] a definit Sistemul Statistic European (SSE) drept un parteneriat între autoritatea statistică europeană, mai precis Comisia (Eurostat), și institutele naționale de statistică (INS) și alte autorități naționale din fiecare stat membru responsabile cu dezvoltarea, elaborarea și difuzarea statisticilor europene. Comitetul sistemului statistic european (denumit în continuare „Comitetul SSE”) instituit prin articolul 7 din Regulamentul (CE) nr. 223/2009 este considerat drept instrumentul de coordonare din cadrul SSE. Acesta asistă Comisia în exercitarea competențelor sale de executare în anumite domenii statistice. Acestea exclud statisticile referitoare la comerțul internațional cu mărfuri. În acest domeniu, Comisia este asistată de Comitetul pentru statistici privind schimbul de mărfuri cu țări terțe (Comitetul Extrastat), în conformitate cu articolul 11 din Regulamentul (CE) nr. 471/2009. Cu scopul îmbunătățirii coordonării și a parteneriatului, Comisia propune o nouă structură a SSE care constă într-o structură piramidală clară, în care Comitetul SSE ar constitui organismul strategic de cel mai înalt nivel. Unul dintre aspectele acestei raționalizări constă în concentrarea competențelor în materie de comitologie la nivelul Comitetului SSE. În februarie 2012[5], Comitetul SSE a susținut această nouă abordare. Prin urmare, se propune, de asemenea, să se modifice Regulamentul (CE) nr. 471/2009 prin înlocuirea trimiterilor la Comitetul Extrastat cu o trimitere la Comitetul SSE. · Temei juridic Articolul 338 alineatul (1) din Tratatul privind funcționarea Uniunii Europene. · Alegerea instrumentului Regulament al Parlamentului European și al Consiliului. 4. IMPLICAȚIILE BUGETARE Propunerea nu are implicații asupra bugetului UE. 5. ELEMENTE OPȚIONALE Nu există. Spațiul Economic European Actul propus se referă la un subiect de interes pentru Spațiul Economic European și trebuie, prin urmare, extins la acesta. 2013/0279 (COD) Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 471/2009 privind statisticile comunitare privind comerțul exterior cu țările terțe în ceea ce privește acordarea de competențe delegate și de executare Comisiei pentru adoptarea anumitor măsuri (Text cu relevanță pentru SEE) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 338 alineatul (1), având în vedere propunerea Comisiei Europene, după transmiterea proiectului de act legislativ către parlamentele naționale, hotărând în conformitate cu procedura legislativă ordinară, întrucât: (1) Ca urmare a intrării în vigoare a Tratatului privind funcționarea Uniunii Europene (denumit în continuare „tratatul”), competențele conferite Comisiei ar trebui să fie aliniate la articolele 290 și 291 din tratat. (2) Cu prilejul adoptării Regulamentului (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie[6], Comisia s-a angajat[7] să revizuiască, prin prisma criteriilor stabilite în tratat, actele legislative care conțin în prezent trimiteri la procedura de reglementare cu control. (3) Regulamentul (CE) nr. 471/2009 al Parlamentului European și al Consiliului din 6 mai 2009 privind statisticile comunitare privind comerțul exterior cu țările terțe și de abrogare a Regulamentului (CE) nr. 1172/95 al Consiliului[8] conferă Comisiei competențe pentru punerea în aplicare a unora dintre dispozițiile sale. (4) În contextul alinierii Regulamentului (CE) nr. 471/2009 la noile norme din tratat, competențele de executare conferite în prezent Comisiei ar trebui să fie asigurate prin conferirea către Comisie a competenței de a adopta acte delegate și acte de punere în aplicare. (5) Pentru a ține seama de modificările aduse Codului vamal sau de dispozițiile derivate din convenții internaționale, de modificările necesare din motive metodologice și de necesitatea instituirii unui sistem eficient de culegere a datelor și de producere a statisticilor, ar trebui să-i fie delegată Comisiei competența de a adopta acte în conformitate cu articolul 290 din tratat în ceea ce privește adaptarea listei procedurilor vamale sau a destinației vamale admise, mărfurile sau mișcările speciale și dispozițiile diferite sau speciale aplicabile acestora, excluderea mărfurilor sau a mișcărilor din statisticile privind comerțul exterior, culegerea de date în conformitate cu articolul 4 alineatele (2) și (4), precizarea suplimentară a datelor statistice, cerința privind seriile limitate de date referitoare la mărfuri sau mișcări speciale și la date furnizate în conformitate cu articolul 4 alineatul (2), caracteristicile eșantionului, perioada de raportare și nivelul de agregare pentru țările partenere, mărfuri și valute pentru statisticile privind comerțul defalcate pe moneda de facturare, adaptarea termenului de transmitere a statisticilor, a conținutului, a problematicii abordate și a condițiilor de revizuire ale statisticilor deja transmise, termenul limită de transmitere a statisticilor privind comerțul defalcate în funcție de caracteristicile întreprinderilor și a statisticilor privind comerțul defalcate pe moneda de facturare. (6) Este deosebit de important ca, în cursul activității sale pregătitoare, Comisia să organizeze consultări adecvate, inclusiv la nivel de experți. Atunci când pregătește și elaborează acte delegate, Comisia ar trebui să asigure o transmitere simultană, în timp util și adecvată a documentelor relevante către Parlamentul European și Consiliu. (7) Comisia ar trebui să se asigure că aceste acte delegate nu implică sarcini administrative suplimentare semnificative pentru statele membre și pentru unitățile respondente. (8) În vederea asigurării unor condiții uniforme pentru punerea în aplicare a Regulamentului (CE) nr. 471/2009, ar trebui să fie conferite Comisiei competențe de executare care să îi permită să adopte măsuri referitoare la codurile care urmează să fie utilizate pentru datele menționate la articolul 5 alineatul (1) din respectivul regulament și măsuri referitoare la coroborarea datelor privind caracteristicile întreprinderilor cu datele înregistrate în conformitate cu același articol. Respectivele competențe ar trebui exercitate în conformitate cu Regulamentul (UE) nr. 182/2011. (9) Comitetul pentru statistici privind schimbul de mărfuri cu țări terțe (Comitetul Extrastat) menționat la articolul 11 din Regulamentul (CE) nr. 471/2009 oferă consultanță Comisiei și asistă Comisia în exercitarea competențelor sale de executare. (10) În cadrul strategiei pentru o nouă structură a sistemului statistic european (denumit în continuare SSE), care vizează îmbunătățirea coordonării și a parteneriatului în conformitate cu o structură piramidală clară în cadrul SSE, Comitetul sistemului statistic european (denumit în continuare Comitetul SSE), instituit prin Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene[9], ar trebui să aibă un rol consultativ și să asiste Comisia în exercitarea competențelor sale de executare. (11) Regulamentul (CE) nr. 471/2009 ar trebui modificat în vederea înlocuirii trimiterii la Comitetul Extrastat cu o trimitere la Comitetul SSE. (12) Pentru a asigura certitudinea juridică, procedurile de adoptare a unor măsuri care au fost inițiate însă nu au fost finalizate înainte de intrarea în vigoare a prezentului regulament ar trebui să nu fie afectate de prezentul regulament. (13) Prin urmare, Regulamentul (CE) nr. 471/2009 ar trebui să fie modificat în consecință, ADOPTĂ PREZENTUL REGULAMENT: Articolul 1 Regulamentul (CE) nr. 471/2009 se modifică după cum urmează: 1. Articolul 3 se modifică după cum urmează: (a) alineatul (2) se înlocuiește cu următorul text: „(2) Pentru a ține seama de modificările aduse Codului vamal sau de dispozițiile derivate din convenții internaționale, Comisia este împuternicită să adopte acte delegate, în conformitate cu articolul 10a, pentru adaptarea listei procedurilor vamale sau a destinației vamale admise prevăzute la alineatul (1).” (b) la alineatul (3), al doilea paragraf se înlocuiește cu următorul text: „Comisia este împuternicită să adopte, în conformitate cu articolul 10a, acte delegate referitoare la mărfuri sau mișcări speciale și la dispozițiile diferite sau speciale aplicabile acestora”. (c) la alineatul (4), al doilea paragraf se înlocuiește cu următorul text: „Comisia este împuternicită să adopte, în conformitate cu articolul 10a, acte delegate referitoare la excluderea de mărfuri sau mișcări din statisticile privind comerțul exterior”. 2. La articolul 4, alineatul (5) se înlocuiește cu următorul text: „(5) Comisia este împuternicită să adopte, în conformitate cu articolul 10a, acte delegate referitoare la culegerea de date în conformitate cu alineatele (2) și (4)”. 3. Articolul 5 se modifică după cum urmează: (a) alineatul (2) se înlocuiește cu următorul text: „(2) Comisia este împuternicită să adopte, în conformitate cu articolul 10a, acte delegate referitoare la precizarea suplimentară a datelor menționate la alineatul (1). Comisia adoptă, prin intermediul unor acte de punere în aplicare, măsuri cu privire la codurile care urmează să fie utilizate pentru aceste date. Actele de punere în aplicare respective se adoptă în conformitate cu procedura de examinare menționată la articolul 11 alineatul (2).” (b) la alineatul (4), al doilea paragraf se înlocuiește cu următorul text: „Comisia este împuternicită să adopte, în conformitate cu articolul 10a, acte delegate referitoare la aceste serii limitate de date”. 4. Articolul 6 se modifică după cum urmează: (a) la alineatul (2), ultimul paragraf se înlocuiește cu următorul text: „Comisia adoptă, prin intermediul unor acte de punere în aplicare, măsuri cu privire la coroborarea datelor și la statisticile care urmează să fie produse. Actele de punere în aplicare respective se adoptă în conformitate cu procedura de examinare menționată la articolul 11 alineatul (2).” (b) la alineatul (3), ultimul paragraf se înlocuiește cu următorul text: „Comisia este împuternicită să adopte, în conformitate cu articolul 10a, acte delegate referitoare la caracteristicile eșantionului, perioada de raportare și nivelul de agregare pentru țările partenere, mărfuri și valute.” 5. Articolul 8 se modifică după cum urmează: (a) la alineatul (1), ultimul paragraf se înlocuiește cu următorul text: „Comisia este împuternicită să adopte, în conformitate cu articolul 10a, acte delegate referitoare la adaptarea termenului de transmitere a statisticilor, a conținutului, a problematicii abordate și a condițiilor de revizuire ale statisticilor deja transmise.” (b) alineatul (2) se înlocuiește cu următorul text: „(2) Comisia este împuternicită să adopte, în conformitate cu articolul 10a, acte delegate referitoare la termenul de transmitere a statisticilor privind comerțul defalcate în funcție de caracteristicile întreprinderilor, menționate la articolul 6 alineatul (2), precum și a statisticilor privind comerțul defalcate pe moneda de facturare, menționate la articolul 6 alineatul (3).” 6. Se introduce următorul articol 10a: „Articolul 10a Exercitarea delegării (1) Competența de a adopta acte delegate este conferită Comisiei în condițiile prevăzute la prezentul articol. (2) Atunci când exercită competențele delegate prin articolul 3 alineatele (2), (3) și (4), articolul 4 alineatul (5), articolul 5 alineatele (2) și (4), articolul 6 alineatul (3) și articolul 8 alineatele (1) și (2), Comisia se asigură că actele delegate nu creează o sarcină administrativă suplimentară considerabilă pentru statele membre și pentru respondenți. (3) Competența de a adopta acte delegate menționată la articolul 3 alineatele (2), (3) și (4), articolul 4 alineatul (5), articolul 5 alineatele (2) și (4), articolul 6 alineatul (3) și articolul 8 alineatele (1) și (2) se conferă Comisiei pe o perioadă nedeterminată începând de la data de [Oficiul pentru publicații: vă rugăm să introduceți data exactă a intrării în vigoare a acestui regulament]. (4) Delegarea de competențe menționată la articolul 3 alineatele (2), (3) și (4), articolul 4 alineatul (5), articolul 5 alineatele (2) și (4), articolul 6 alineatul (3) și articolul 8 alineatele (1) și (2) poate fi revocată în orice moment de Parlamentul European sau de Consiliu. Prin decizia de revocare ia sfârșit delegarea competențelor specificată în decizia respectivă. Decizia de revocare produce efecte din ziua următoare datei publicării în Jurnalul Oficial al Uniunii Europene sau de la o dată ulterioară specificată în decizie. Decizia nu aduce atingere validității actelor delegate care sunt deja în vigoare. (5) De îndată ce adoptă un act delegat, Comisia îl notifică simultan Parlamentului European și Consiliului. (6) Actul delegat adoptat în temeiul articolului 3 alineatele (2), (3) și (4), articolului 4 alineatul (5), articolului 5 alineatele (2) și (4), articolului 6 alineatul (3) și articolului 8 alineatele (1) și (2) intră în vigoare numai în cazul în care Parlamentul European sau Consiliul nu au exprimat nicio obiecție în termen de două luni de la notificarea actului respectiv Parlamentului European și Consiliului sau dacă, înainte de expirarea acestui termen, atât Parlamentul European, cât și Consiliul informează Comisia că nu vor formula obiecții. Perioada respectivă se prelungește cu două luni, la inițiativa Parlamentului European sau a Consiliului.” 7. Articolul 11 se înlocuiește cu următorul text: „Articolul 11 Comitetul (1) Comisia este asistată de Comitetul sistemului statistic european instituit prin Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene.(*) Comitetul respectiv este un comitet în sensul Regulamentului (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (*). (2) Atunci când se face trimitere la prezentul alineat, se aplică articolul 5 din Regulamentul (UE) nr. 182/2011. (*) JO L 87, 31.3.2009, p. 164. (*) JO L 55, 28.2.2011, p. 13.” Articolul 2 Prezentul regulament nu afectează procedurile de adoptare a măsurilor prevăzute în Regulamentul (CE) nr. 471/2009 care au fost inițiate, însă nu au fost finalizate înainte de intrarea în vigoare a prezentului regulament. Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Parlamentul European Pentru Consiliu Președintele Președintele [1] JO L 55, 28.2.2011, p. 13. [2] JO L 55, 28.2.2011, p. 19. [3] JO L 152, 16.6.2009, p. 23. [4] JO L 87, 31.3.2009, p. 164. [5] Cea de-a 12-a reuniune a Comitetului SSE, 12 februarie 2012. [6] JO L 55, 28.2.2011, p. 13. [7] JO L 55, 28.2.2011, p. 19. [8] JO L 152, 16.6.2009, p. 23. [9] JO L 87, 31.3.2009, p. 164.